Nõukogu otsus,

7. märts 1985,

millega kiidetakse ühenduse nimel heaks rahvusvahelise tolliprotseduuride lihtsustamise ja kooskõlastamise konventsiooni kolm lisa

(85/204/EMÜ)

EUROOPA ÜHENDUSTE NÕUKOGU,

võttes arvesse Euroopa Majandusühenduse asutamislepingut,

võttes arvesse komisjoni soovitust

ning arvestades, et:

ühendus on vastavalt otsusele 75/199/EMÜ [1] ühinenud rahvusvahelise tolliprotseduuride lihtsustamise ja kooskõlastamise konventsiooniga;

ühendus võib heaks kiita nimetatud konventsiooni lisad, mis käsitlevad kauba vabasse käibesse lubamist, lõplikku eksporti ja imporditollimaksude ja impordimaksude tagasimaksmist;

sellise heakskiitmisega peaksid siiski kaasnema teatavad reservatsioonid, et võtta arvesse tolliliidu erinõudeid ja tollialaste õigusaktide ühtlustamise hetkeseisu,

ON VASTU VÕTNUD JÄRGMISE OTSUSE:

Artikkel 1

Ühendus kiidab osutatud reservatsioonidega heaks rahvusvahelise tolliprotseduuride lihtsustamise ja kooskõlastamise konventsiooni järgmised lisad:

- lisa B.1 vabasse käibesse lubamiseks vajaliku tollivormistuse kohta (käesoleva otsuse I lisa) üldise reservatsiooniga ja reservatsioonidega standardi 28 ja soovituslike tavade 19 ja 52 suhtes,

- lisa C.1 lõpliku ekspordi kohta (käesoleva otsuse II lisa) üldise reservatsiooniga ja reservatsioonidega standardi 21 ja soovitusliku tava 10 suhtes,

- lisa F.6 imporditollimaksude ja impordimaksude tagasimaksmise kohta (käesoleva otsuse III lisa) üldise reservatsiooniga ja reservatsiooniga standardi 7 suhtes.

Artikkel 2

Nõukogu eesistuja määrab isiku, kellel on õigus teatada Tollikoostöö Nõukogu peasekretärile, et ühendus kiidab heaks artiklis 1 nimetatud lisad samas artiklis osutatud reservatsioonidega.

Brüssel, 7. märts 1985

Nõukogu nimel

eesistuja

A. Biondi

[1] EÜT L 100, 21.4.1975, lk 1.

--------------------------------------------------

I LISA

LISA B.1

VABASSE LISA KÄIBESSE LUBAMISEKS VAJALIKU TOLLIVORMISTUSE KOHTA

Sissejuhatus

Kaup, mis imporditakse lõplikult tolliterritooriumil kasutamiseks või tarbimiseks, tuleb deklareerida vabasse käibesse lubamiseks.

Sellise kauba võib deklareerida vabasse käibesse lubamiseks otse impordil või pärast mõne muu tolliprotseduuri, nagu näiteks ladustamine, ajutine import või tollitransiit, kohaldamist.

Peamised kohustused, mis deklarant kauba vabasse käibesse lubamiseks vajaliku tollivormistuse saamiseks täitma peab, on kaubadeklaratsiooni esitamine koos seda täiendavate dokumentidega (impordilitsents, päritolusertifikaadid, jne) ja kõigi kohaldatavate imporditollimaksude ja impordimaksude tasumine. Teatud tingimustel võib imporditollimaksude ja impordimaksude tasumise edasi lükata. Vajadusel võib toll imporditollimaksude ja impordimaksude tasumise tagamiseks nõuda tagatist.

Toll võtab tollivormistuse käigus järgmised meetmed: kaubadeklaratsiooni ja sellega kaasnevate dokumentide kontrollimine, kauba läbivaatamine, imporditollimaksude ja impordimaksude määramine ja sissenõudmine ning kauba vabastamine. Olenevalt siseriiklikest haldustavadest võib need toimingud läbi viia eespool toodust erinevas järjekorras. Toll võib olla vastutav ka kaubandusstatistika jaoks vajalike andmete kogumise ja muude imporditud kauba kontrollimisega seonduvate seaduste või rakendusaktide täitmise tagamise eest. Muud pädevad asutused võivad vabasse käibesse lubamiseks deklareeritud kauba suhtes samuti teatud kontrolle teostada (veterinaar-, tervisekaitse-, taimekaitsekontroll jne).

Käesoleva lisa sätteid kohaldatakse kauba vabasse käibesse lubamiseks vajaliku tollivormistuse käigus läbiviidavate formaalsuste ja meetmete (tolliformaalsused) suhtes sõltumata sellest, mil moel kaup maale tuuakse.

Käesolevat lisa ei kohaldata posti teel või reisija pagasis riiki sisenenud kauba vabasse käibesse lubamiseks vajaliku tollivormistuse suhtes.

Mõisted

Käesolevas lisas kasutatakse järgmisi mõisteid:

a) vabasse käibesse lubamiseks vajalik tollivormistus — tolliprotseduur, millega nähakse ette, et imporditud kaup võib jääda alaliselt tolliterritooriumile. See protseduur eeldab kõigi kohaldatavate impordimaksude ja imporditollimaksude tasumist ja kõigi vajalike tolliformaalsuste täitmist;

b) imporditollimaksud ja impordimaksud — tollimaksud ja kõik muud maksud ja tasud, mis tuleb tasuda kaupade impordil või seoses impordiga, välja arvatud tasud summas, mis vastab osutatud teenuste ligilähedasele maksumusele;

c) kaubadeklaratsioon — tolli poolt selleks ettenähtud vormis esitatav teatis, milles huvitatud isikud märgivad ära kauba suhtes rakendatava tolliprotseduuri ja esitavad andmed, mida toll selle tolliprotseduuri rakendamiseks vajab;

d) deklarant — isik, kes kaubadeklaratsioonile alla kirjutab või kelle nimel sellele alla kirjutatakse;

e) kaubadeklaratsiooni kontrollimine — tolli poolt võetavad meetmed veendumaks, et kaubadeklaratsioon on nõuetekohaselt täidetud, et sellele on lisatud vajalikud täiendavad dokumendid ja et need dokumendid vastavad kehtestatud ehtsuse ja kehtivuse nõuetele;

f) kauba läbivaatamine — tolli poolt teostatav füüsiline kontroll veendumaks, et kauba laad, päritolu, seisukord, kogus ja väärtus vastavad kaubadeklaratsioonis toodud andmetele;

g) imporditollimaksude ja impordimaksude määramine — maksmisele kuuluva imporditollimaksude ja impordimaksude summa kindlaksmääramine;

h) vabastamine — meetmed, millega toll annab loa tollivormistuse läbinud kauba suunamiseks asjaomaste isikute käsutusse;

ij) tagatis — see, mis tagab tolli rahuldaval viisil, et tolli ees olevad kohustused täidetakse. Tagatis on üldine, kui sellega tagatakse mitmest eri toimingust tulenevate kohustuste täitmine;

k) isik — nii füüsiline kui ka juriidiline isik, kui kontekst ei eelda teisiti.

Põhimõtted

1. Standard

Kauba vabasse käibesse lubamiseks vajalikku tollivormistust reguleerivad käesoleva lisa sätted.

2. Standard

Siseriiklike õigusaktidega nähakse ette tingimused ja tolliformaalsused, mis tuleb täita kauba vabasse käibesse lubamiseks.

Märkused

1. Siseriiklike õigusaktidega võib ette näha ka keelde ja piiranguid teatud kaubakategooriate importimisel.

2. Kauba vabasse käibesse lubamiseks vajaliku tollivormistuse käigus tuleb esitada kaubadeklaratsioon ja seda täiendavad dokumendid ning tasuda kõik kohaldatavad imporditollimaksud ja impordimaksud.

Pädevad tolliasutused

3. Standard

Toll määrab tolliasutused, kus võib läbi viia kauba vabasse käibesse lubamiseks vajalikku tollivormistust. Selliste tolliasutuste pädevuse ja tööaja määramisel võetakse muu hulgas arvesse kaubanduse ja tööstuse erinõudeid.

Märkused

1. Toll võib lubada kauba vabasse käibesse lubamiseks vajaliku tollivormistuse läbiviimist sisemaa tolliasutustes.

2. Teatud tolliasutuste pädevus võib piirduda teatud transpordiliikidega või teatud kaubakategooriatega või teatud piirkondadesse (nt piirivööndisse või tööstustsooni) saadetavate kaupadega.

3. Toll võib nõuda, et teatud kaubakategooriate (nt teemandid, antiikesemed, kunstiesemed) suhtes viidaks kauba vabasse käibesse lubamiseks vajalik tollivormistus läbi selleks ette nähtud tolliasutustes.

4. Soovituslik tava

Kui vastavad tolliasutused asuvad ühisel riigipiiril, peaksid nende kahe asjaomase riigi tollid võimaluse korral antud tolliasutuste tööajad ja pädevused omavahel kooskõlastama.

Deklarant

a) Isikud, kellel on õigus tegutseda deklarandina

5. Standard

Siseriiklike õigusaktidega nähakse ette tingimused, mille korral on isikul õigus tegutseda deklarandina.

Märkus

Deklarant ei pea olema kauba omanik; ta võib olla näiteks kauba vedaja, ekspediitor, kaubasaaja või tolli poolt heakskiidetud esindaja.

6. Soovituslik tava

Igal isikul, kellel on õigus kaupa realiseerida, peaks olema õigus tegutseda deklarandina.

Märkus

Toll võib nõuda, et deklarant tõendaks oma õigust kaupa realiseerida.

b) Deklarandi vastutus

7. Standard

Deklarant vastutab tolli ees kaubadeklaratsioonis toodud andmete õigsuse eest ja imporditollimaksude ja impordimaksude maksmise eest.

c) Deklarandi õigused

8. Standard

Enne kaubadeklaratsiooni esitamist on deklarandil õigus tolli poolt kehtestatud tingimustel:

a) kaupa kontrollida ja

b) proove võtta.

9. Soovituslik tava

Toll ei tohiks nõuda tollijärelevalve all võetud proovide suhtes eraldi vabasse käibesse lubamise kaubadeklaratsiooni esitamist tingimusel, et need proovid on ära toodud asjaomase kaubasaadetise kohta esitatud vabasse käibesse lubamise kaubadeklaratsioonis ja et see kaubadeklaratsioon on esitatud ettenähtud aja jooksul.

10. Soovituslik tava

Eriti keerulistel juhtudel või deklarandi nõudel peaks toll väljastama tolli käsutuses olevat vajalikku teavet, abistamaks deklaranti vabasse käibesse lubamise kaubadeklaratsiooni täitmisel.

Vabasse käibesse lubamise kaubadeklaratsioon

a) Kaubadeklaratsiooni vorm ja sisu

11. Standard

Vabasse käibesse lubamise kaubadeklaratsiooni vormid peavad vastama pädeva asutuse kehtestatud ametlikule näidisvormile.

Pädev asutus näeb ette, et kaubadeklaratsioon sisaldaks ainult selliseid andmeid, mis on vajalikud imporditollimaksude ja impordimaksude määramiseks ja sissenõudmiseks, statistika koostamiseks ja selliste õigusnormide kohaldamiseks, mille rakendamise eest vastutab toll.

Märkused

1. Toll nõuab üldjuhul järgmiste andmete esitamist:

a) isikute andmed:

- deklarandi nimi ja aadress,

- importija nimi ja aadress,

- kaubasaatja nimi ja aadress;

b) andmed transpordi kohta:

- transpordiliik,

- veovahendi tunnusandmed;

c) andmed kauba kohta:

- kauba lähteriik ja päritoluriik,

- pakkeüksuste kirjeldus (arv, laad, märgistus ja numbrid, kaal),

- kauba tariifistikujärgne kirjeldus;

d) andmed imporditollimaksude ja impordimaksude määramiseks (iga kaubakirjelduse kohta):

- tariifirubriik,

- imporditollimaksude ja impordimaksude määrad,

- brutokaal, netokaal või muu kogus,

- tolliväärtus;

e) muud andmed:

- iga kaubakirjelduse statistiline kaubanimetuse number,

- kauba lähtepiirkond või viide asjakohastele õigusnormidele (kui taotletakse sooduskohtlemist),

- viide kaubadeklaratsiooni täiendavalt esitatud dokumentidele;

f) koht, kuupäev ja deklarandi allkiri.

2. Vabasse käibesse lubamise kaubadeklaratsioonide olemasolevate vormide muutmisel ja uute vormide koostamisel võivad lepinguosalised kasutada käesoleva lisa I liites esitatud näidisvormi kooskõlas II liites toodud märkustega.

12. Soovituslik tava

Kui deklarandil ei ole tolli poolt aktsepteeritaval mõjuval põhjusel kõiki vabasse käibesse lubamise kaubadeklaratsiooni täitmiseks vajalikke andmeid, lubatakse deklarandil esitada esialgne või mittetäielik deklaratsioon tingimusel, et see sisaldab andmeid, mida toll peab vajalikuks, ja et deklarant kohustub deklaratsiooni ettenähtud aja jooksul ära täitma.

Kui toll kiidab heaks esialgse või mittetäieliku deklaratsiooni, ei tohiks kauba suhtes kohaldatav tariifimenetlus erineda menetlusest, mida oleks kauba suhtes kohaldatud, kui kohe oleks esitatud täielik ja nõuetekohane deklaratsioon.

Märkus

Kui kaup vabastatakse enne kõigi vajalike andmete esitamist, võidakse deklarandilt sissenõutavate summade maksmise tagamiseks nõuda tagatist.

b) Eksemplaride arv

13. Soovituslik tava

Toll peaks deklarandi poolt esitatavate vabasse käibesse lubamise kaubadeklaratsiooni eksemplaride arvu vähendama nii palju kui võimalik.

14. Soovituslik tava

Kui vabasse käibesse lubamise kaubadeklaratsioon tuleb esitada mitmes eksemplaris, peaks deklarandil olema võimalik need kõik korraga täita.

c) Täiendavad dokumendid, mis esitatakse koos kaubadeklaratsiooniga

15. Standard

Koos kaubadeklaratsiooniga nõuab toll ainult selliste dokumentide esitamist, mida ta peab vajalikuks toimingute kontrollimiseks ja kõigi asjaomaste piirangute või muude õigusaktide nõuete täitmise kontrollimiseks.

Märkus

Toll nõuab koos vabasse käibesse lubamise kaubadeklaratsiooniga tihti järgmiste dokumentide esitamist: impordilitsents, kauba päritolu tõendavad dokumendid, terviseohutuse või taimekaitse sertifikaat, faktuurarve, veodokumendid.

16. Soovituslik tava

Kui deklarandil ei ole tolli poolt aktsepteeritaval mõjuval põhjusel võimalik teatud täiendavaid dokumente koos kaubadeklaratsiooniga esitada, peaks toll lubama deklarandil need dokumendid esitada kindlaksmääratud tähtaja jooksul.

Märkus

Kui kaup vabastatakse enne puuduvate dokumentide esitamist, võidakse deklarandilt sissenõutavate summade maksmise tagamiseks nõuda tagatist.

17. Soovituslik tava

Kui koos kaubadeklaratsiooniga esitatud täiendavad dokumendid on koostatud keeles, mis ei ole impordiriigi keel, ei tohiks toll reeglina nõuda nimetatud dokumentides esitatud andmete tõlget.

d) Muudatused kaubadeklaratsioonis

18. Standard

Toll lubab deklarandil teha muudatusi juba esitatud kaubadeklaratsioonis tingimusel, et toll saab asjakohase taotluse kätte enne deklaratsiooni kontrollimise või kauba läbivaatamise alustamist.

19. Soovituslik tava

Kui deklarant esitab kaubadeklaratsiooni muutmise taotluse pärast seda, kui toll on alustanud deklaratsiooni kontrollimist või kauba läbivaatamist, peaks toll selle heaks kiitma juhul, kui deklarant toob taotluses ära mõjuva põhjuse.

Märkus

Vabasse käibesse lubamise kaubadeklaratsiooni muutmine ei välista seda, et toll võtab vajalikud meetmed juhul, kui kaubadeklaratsiooni kontrollimise või kauba läbivaatamise käigus avastatakse õigusrikkumisi.

e) Kaubadeklaratsiooni tagasivõtmine

20. Soovituslik tava

Deklarandil peaks olema lubatud vabasse käibesse lubamise kaubadeklaratsioon tagasi võtta ja taotleda mõne muu tolliprotseduuri kohaldamist tingimusel, et deklarant esitab tollile asjakohase taotluse enne kauba vabastamist ja et tal on selleks mõjuv põhjus.

Märkus

Vabasse käibesse lubamise kaubadeklaratsiooni tagasivõtmine ei välista seda, et toll võtab vajalikud meetmed juhul, kui kaubadeklaratsiooni kontrollimise või kauba läbivaatamise käigus avastatakse õigusrikkumisi.

Kaubadeklaratsiooni esitamine

a) Tollivormistusasutuse valik

21. Standard

Vabasse käibesse lubamise kaubadeklaratsioon esitatakse pädevale tolliasutusele, kellele esitatakse kaup.

Märkus

Kui on välja antud alaline luba kauba vabastamiseks enne kaubadeklaratsiooni esitamist, võib toll nõuda, et kaubadeklaratsioon esitataks kindlaksmääratud tolliasutusele.

b) Kaubadeklaratsiooni esitamise tähtaeg

22. Standard

Kui siseriiklike õigusaktidega on ette nähtud tähtaeg vabasse käibesse lubamise kaubadeklaratsiooni esitamiseks pädevale tolliasutusele, peab see tähtaeg olema piisavalt pikk, võimaldamaks deklarandil kokku koguda kaubadeklaratsiooni täitmiseks vajalikud andmed ja hankida vajalikud täiendavad dokumendid.

Märkused

1. Siseriiklike õigusaktidega võib ette näha, et kaubadeklaratsiooni esitamise tähtaeg hakkab kulgema näiteks hetkest, kui kaup maha laaditakse, hetkest, kui kaup esitatakse tolliasutusele, või hetkest, kui kaup vabastatakse.

2. Kui kaubadeklaratsiooni ei ole tähtaja möödumisel esitatud, võib toll võtta vajalikud meetmed eelkõige eesmärgiga kaitsta riigi maksuhuve.

23. Soovituslik tava

Deklarandi nõudel ja tolli poolt aktsepteeritaval mõjuval põhjusel peaks toll kaubadeklaratsiooni esitamiseks ettenähtud tähtaega pikendama.

24. Soovituslik tava

Deklarandil peaks olema lubatud esitada vabasse käibesse lubamise kaubadeklaratsioon pädevale tolliasutusele enne kauba saabumist tolliasutusse.

Märkus

Ka kaubadeklaratsiooni esitamine enne kauba saabumist tolliterritooriumile võib olla lubatud.

c) Kaubadeklaratsioonide perioodiline esitamine

25. Soovituslik tava

Kui üks ja sama isik impordib kaupa tihti, peaks toll lubama sellel isikul esitada ühe kaubadeklaratsiooni, mis hõlmab kõiki isiku poolt teatud ajavahemikus imporditud kaupu.

Märkused

1. Toll võib nimetatud soodustuse kohaldamiseks seada tingimuse, et importija peab kauba kohta nõuetekohast arvestust (nt arvuteid kasutades) ja et on võimalik võtta vajalikke kontrollimeetmeid.

2. Kui toll kohaldab nimetatud soodustust, võib toll nõuda, et deklarant esitaks iga impordi puhul äridokumendi või muu ametliku dokumendi (faktuurarve, saatekiri, lähetusteatis, jne), kus on ära toodud asjaomase kaubasaadetise peamised andmed.

d) Kaubadeklaratsiooni esitamine väljaspool tolliasutuse tööaega

26. Standard

Kaubadeklaratsioon esitatakse pädeva tolliasutuse tööajal.

27. Soovituslik tava

Deklarandi nõudel ja tolli poolt aktsepteeritaval mõjuval põhjusel peaks toll võimaluse korral lubama kaubadeklaratsiooni esitamist väljaspool pädeva tolliasutuse tööaega; sellega kaasnevad kulud võib sisse nõuda deklarandilt.

Kaubadeklaratsiooni heakskiitmine

28. Standard

Kaubadeklaratsioon loetakse heakskiidetuks, kui tolliasutus, millele see esitati, on kindlaks teinud, et deklaratsioonis on ära toodud kõik vajalikud andmed ja et sellega koos on esitatud kõik nõutud dokumendid.

29. Standard

Kui toll ei saa tolliasutusele esitatud vabasse käibesse lubamise kaubadeklaratsiooni heaks kiita, teavitab toll deklaranti põhjustest, miks deklaratsiooni heaks kiita ei saa.

Märkus

Kaubadeklaratsiooni heakskiitmisest võib keelduda näiteks juhul, kui tolliasutus ei ole selle heakskiitmiseks pädev või kui leitakse, et puuduvate dokumentide kohene esitamine on hädavajalik.

Kaubadeklaratsiooni kontrollimine

30. Standard

Kaubadeklaratsiooni kontrollimine viiakse läbi nii kiiresti kui võimalik pärast deklaratsiooni heakskiitmist.

31. Standard

Kaubadeklaratsiooni kontrollimisel võtab toll ainult sellised meetmed, mis on vajalikud nende õigusnormide täitmise tagamiseks, mille rakendamise eest toll vastutab.

Märkus

Üldjuhul teeb toll järgmist:

- veendub, et märgitud tariifirubriik vastab kauba kirjeldusele ja et märgitud imporditollimaksude ja impordimaksude määrad on kehtivad,

- kontrollib, kas kaubadeklaratsioonis toodud andmed, eelkõige andmed, mis puudutavad pakendite märgistust ja deklareeritud kauba kogust ja väärtust, vastavad esitatud dokumentide andmetele,

- kontrollib koos kaubadeklaratsiooniga esitatud täiendavate dokumentide ehtsust ja kehtivust.

Kauba läbivaatamine

a) Kauba läbivaatamisele kuluv aeg

32. Standard

Kui toll otsustab, et vabasse käibesse lubamiseks deklareeritud kaup tuleb läbi vaadata, teostatakse läbivaatamine nii kiiresti kui võimalik pärast kaubadeklaratsiooni heakskiitmist.

33. Soovituslik tava

Esmajärjekorras tuleks teostada elusloomade, kergrikneva kauba ja muude kiirete kaubasaadetiste läbivaatamine.

34. Soovituslik tava

Kui kauba peavad läbi vaatama ka muud pädevad asutused (veterinaar-, tervisekaitse-, taimekaitse-, jne kontrolli teostamiseks), peaks toll oma läbivaatuse võimaluse korral läbi viima samal ajal.

Märkus

Toll võib nõuda, et kaup, mille ka muud pädevad asutused läbi vaatama peavad, deklareeritaks selleks ettenähtud tolliasutustes.

b) Kauba läbivaatamine väljaspool tolliasutuse tööaega

35. Standard

Deklarandi nõudel ja tolli poolt aktsepteeritaval mõjuval põhjusel peaks toll võimaluse korral lubama vabasse käibesse lubamiseks deklareeritud kauba läbivaatamist väljaspool tolliasutuse tööaega; sellise läbivaatamisega kaasnevad kulud võib sisse nõuda deklarandilt.

Märkus

Väljaspool tolliasutuse tööaega võib korraldada näiteks kergrikneva kauba, elusloomade ja muude kiirete kaubasaadetiste läbivaatamise.

c) Kauba läbivaatamine väljaspool tolliasutust

36. Standard

Deklarandi nõudel ja tolli poolt aktsepteeritaval mõjuval põhjusel peaks toll võimaluse korral lubama vabasse käibesse lubamiseks deklareeritud kauba läbivaatamist väljaspool seda tolliasutust, kellele esitati kaubadeklaratsioon; sellise läbivaatamisega kaasnevad kulud võib sisse nõuda deklarandilt.

Märkused

1. Kauba läbivaatamist võib vastavalt asjaoludele teostada asjaomase isiku valduses, kohas, kus on olemas vastav varustus, ükskõik millises kohas tollijärelevalve all olevas tsoonis või mõnes muus tolliasutuses peale selle tolliasutuse, kellele esitati kaubadeklaratsioon.

2. Kauba läbivaatamise väljaspool seda tolliasutust, kellele esitati kaubadeklaratsioon, võib korraldada järgmistel juhtudel:

- kaup, mida ei ole lihtne läbi vaadata enne sihtkohas mahalaadimist (näiteks laeva või praamiga imporditav nisu, õli või maagid; konteinerites veetavad lahtised detailid; elukoha vahetamisel imporditav mööbel ja majapidamistarbed),

- kaup, mida ei ole ilma vastava varustuseta (nt pimik või külmkamber) võimalik läbi vaadata,

- kaup, mille esitamist tolliasutusele ei ole mõistlik nõuda (näiteks piiri läheduses asuvate maatükkide või karjääride kasutamise tulemusel saadud tooted, mis imporditakse lühimat marsruuti mööda).

d) Deklarandi viibimine kauba läbivaatamise juures

37. Standard

Deklarandil või tema esindajal on õigus kauba läbivaatamise juures viibida. Kui toll peab seda vajalikuks, võib toll nõuda, et deklarant või tema esindaja viibiks kauba läbivaatamise juures ja annaks tollile läbivaatamise hõlbustamiseks vajalikku abi.

Märkused

1. Deklarandilt võidakse nõuda, et ta sorteeriks ja avaks pakendeid, sorteeriks kaupu vastavalt kirjeldustele ja loendaks neid.

2. Kui vabasse käibesse lubamiseks deklareeritud kaup on ohtlik, õrn või habras, võidakse deklarandilt nõuda, et ta kaasaks tolli abistamiseks asjatundjad.

3. Deklarandilt võidakse nõuda ka, et ta esitaks tollile imporditava kauba tehnilised näitajad.

e) Kauba läbivaatamise ulatus

38. Standard

Kauba läbivaatamisel võtab toll ainult sellised meetmed, mis on vajalikud nende õigusnormide täitmise tagamiseks, mille rakendamise eest toll vastutab.

Märkused

1. Kauba läbivaatamine võib olla üldine või üksikasjalik. Üldise läbivaatamise puhul võib toll võtta mõned järgmistest kontrollimeetmetest, aga ei pea tingimata võtma neid kõiki — pakendite ülelugemine, nende tähiste ja numbrite ülesmärkimine ja kauba kirjelduse kindlakstegemine. Üksikasjaliku läbivaatuse puhul kontrollitakse kaupa põhjalikult, et võimalikult täpselt kindlaks teha selle koostis, kogus, tariifirubriik, väärtus ja vajadusel päritolu.

2. Kauba üksikasjalik läbivaatamine viiakse eelkõige läbi juhul, kui toll ei ole veendunud, et kaubadeklaratsioonis või seda täiendavates dokumentides esitatud andmed on õiged.

3. Kaupa, mille pealt makstakse kõrgeid imporditollimakse ja/või impordimakse, võidakse korrapäraselt üksikasjalikult läbi vaadata.

39. Soovituslik tava

Toll peaks vabasse käibesse lubamiseks deklareeritud kauba puhul rahulduma nii paljudel juhtudel kui võimalik üldise läbivaatusega.

Märkus

Üldist läbivaatamist võib pidada piisavaks näiteks juhul, kui isik, kes on tollile tuntud kui usaldusväärne isik, impordib tihti ühe ja sama kirjeldusega kaupa, kui kaubadeklaratsioonis toodud andmete õigsust on võimalik kontrollida täiendavate dokumentide või muude tõendite põhjal või kui makstavad imporditollimaksude ja impordimaksude summad on väikesed.

40. Soovituslik tava

Toll võib pisteliselt läbi viia kauba üksikasjalikku läbivaatamist, kui kauba suhtes on esitatud mitmest pakendist koosneva kaubasaadetise kohta käiv kaubadeklaratsioon ja pakkeleht või muu sarnane dokument.

Märkus

Toll võib personali jõudlust arvesse võttes otsustada, et vabasse käibesse lubamiseks deklareeritud kaubasaadetiste suhtes teostatakse üksikasjalikku läbivaatamist valikuliselt.

f) Proovide võtmine tolli poolt

41. Standard

Proove võetakse ainult juhul, kui toll peab seda vajalikuks vabasse käibesse lubamiseks deklareeritud kauba kirjelduse ja/või väärtuse kindlakstegemiseks või siseriiklike õigusaktide sätete rakendamise tagamiseks. Võetavad proovid peavad olema võimalikult väikesed.

Vead kaubadeklaratsioonis

42. Standard

Kui toll leiab, et vead kaubadeklaratsioonis või imporditollimaksude ja impordimaksude määramisel viivad või on viinud imporditollimaksude ja impordimaksude maksmiseni summas, mis on suurem kui seaduse alusel maksmisele kuuluv summa, tagastab toll enam tasutud summa või vähendab seda summat või teavitab deklaranti sellest, et ta võib kaubadeklaratsioonis muudatusi teha või esitada vastavalt olukorrale kas tollimaksude tagasimaksmise või vähendamise nõude.

43. Standard

Kui toll leiab, et vigade tõttu kaubadeklaratsioonis tuleb imporditollimakse ja impordimakse juurde maksta, esitada täiendavalt lisadokumente või kohaldada täiendavalt õigusnorme, ja puuduvad tõendid kavatsetava seaduserikkumise kohta, teavitab toll deklaranti sellest viivitamata. Kui toll on veendunud, et vead tehti tahtmatult ja et deklarant ei ole süüdi raskes hooletuses, lubab toll tal kaubadeklaratsioonis muudatusi teha ja vajalikud lisaformaalsused täita ilma teda karistamata.

44. Standard

Siseriiklike õigusaktidega nähakse ette, et kui vead kaubadeklaratsioonis või imporditollimaksude ja impordimaksude määramisel viivad imporditollimaksude ja impordimaksude juurde maksmiseni või tagastamiseni väga väikeses summas, ei nõua toll selle summa maksmist ega maksa seda tagasi.

Imporditollimaksude ja impordimaksude määramine

a) Arvesse võetavad tegurid

45. Standard

Siseriiklike õigusaktidega nähakse ette tegurid, mille alusel määratakse imporditollimaksud ja impordimaksud, ja nende tegurite kindlaksmääramise tingimused.

Märkused

1. Tegurid, mille alusel määratakse imporditollimaksud ja impordimaksud, on tavaliselt järgmised:

- tariifiliigitus,

- väärtus või kogus, vastavalt sellele, kas imporditollimakse ja impordimakse kohaldatakse väärtuseliste või koguseliste määrade alusel,

- kauba päritoluriik või lähteriik juhul, kui kohaldatava tollimaksude summa arvestamine sõltub nendest teguritest.

2. Eeskirjad tariifiliigituse, tolliväärtuse või koguse ja päritolu kindlaksmääramiseks võivad olla ära toodud pädevate asutuste koostatud selgitavates märkustes.

b) Imporditollimaksude ja impordimaksude kohaldamise määrad

46. Standard

Vabasse ringluse lubatud kaupade suhtes kohaldatavate imporditollimaksude ja impordimaksude määrad sätestatakse ametlikes tariifistikes, mille kohta antakse asjakohast teavet.

47. Standard

Siseriiklikes õigusaktides sätestatakse ajahetk, mida tuleb arvesse võtta, et määrata kindlaks vabasse käibesse lubamiseks deklareeritud kauba suhtes kohaldatavate imporditollimaksude ja impordimaksude määrad.

Märkus

Ajahetk, mida kohaldatavate tollimaksumäärade kindlaksmääramisel arvesse tuleb võtta, võib olla näiteks kauba saabumise hetk, kaubadeklaratsiooni esitamise hetk, hetk, mil toll kaubadeklaratsiooni heaks kiidab, imporditollimaksude ja impordimaksude tasumise hetk või kauba vabastamise hetk.

Imporditollimaksude ja impordimaksude maksmine

a) Lubatud makseviisid

48. Standard

Siseriiklike õigusaktidega nähakse ette kohaldatavate imporditollimaksude ja impordimaksude maksmise viisid.

49. Soovituslik tava

Toll peaks lubama maksude tasumist muul viisil kui sularahas.

Märkused

1. Lisaks sularahas maksmisele võivad lubatud makseviisid olla panga- või postitšekk, panga- või postimakse ja panga- või postiülekanne.

2. Kui välisriigi pankade poolt väljastatud tšekke aktsepteeritakse, võib kehtestada tingimuse, et pangal peab olema kontor impordiriigis.

b) Maksmise tähtpäev ja koht

50. Standard

Toll määrab maksmisele kuuluva imporditollimaksude ja impordimaksude summa tasumise tähtaja ja koha, kus makse tuleb sooritada.

Märkused

1. Imporditollimaksud ja impordimaksud tasutakse tavaliselt selles tolliasutuses, kellele esitati kaubadeklaratsioon. Makse võib sooritada ka tolli poolt määratud muu asutuse kaudu.

2. Imporditollimaksud ja impordimaksud tuleb tavaliselt tasuda kaubadeklaratsiooni esitamise või heakskiitmise ajal või enne kauba vabastamist. Teatud tingimustel võib maksude tasumise edasi lükata.

c) Imporditollimaksude ja impordimaksude tasumise edasilükkamine

51. Soovituslik tava

Isikutel, kes korrapäraselt vormistavad kaupa vabasse käibesse lubamiseks, peaks olema lubatud imporditollimaksude ja impordimaksude tasumine edasi lükata ilma intressi maksmata.

Märkused

1. Isikult, kellele seda soodustust kohaldatakse, võidakse nõuda tagatise esitamist tolli poolt määratud summas.

2. Isikult, kes soovib tollimaksude tasumist edasi lükata, võidakse nõuda kirjaliku avalduse esitamist tollile.

52. Soovituslik tava

Kui edasilükatud maksete tagamiseks nõutakse tagatist, peaks isikutel, kes tolliterritooriumil erinevates tolliasutustes korrapäraselt kauba vabasse käibesse lubamist vormistavad, olema lubatud esitada üldine tagatis.

53. Soovituslik tava

Edasilükatud makse tagamiseks esitatava tagatise summa ei tohiks ületada selle ajavahemiku jooksul imporditud kauba suhtes kohaldatavate imporditollimaksude ja impordimaksude summat, mille jooksul makstavate imporditollimaksude ja impordimaksude tasumine on edasi lükatud.

Märkus

Toll võib tagatise summa määrata eelmise sama kestusega ajavahemiku jooksul makstud imporditollimaksude ja impordimaksude summa alusel. Kohaldatavate maksumäärade või impordi mahu vms muutumise korral kohandatakse tagatise summat vastavalt.

54. Standard

Kui isikult nõutakse tagatise esitamist edasilükatud makse tagamiseks, on tal õigus esitada tagatis siseriiklike õigusaktidega lubatud tagatise vormidest talle kõige sobivamal kujul.

55. Soovituslik tava

Imporditollimaksude ja impordimaksude tasumist peaks olema võimalik edasi lükata vähemalt 14 päeva võrra alates päevast, mil kohaldatavate imporditollimaksude ja impordimaksude summa muidu tasuda tuleks.

Märkused

1. Iga maksuliigi jaoks võib ette näha erineva ajavahemiku.

2. Toll võib lubada, et teatud ajavahemiku jooksul imporditud kauba suhtes kohaldatavad imporditollimaksud ja impordimaksud tuleb tasuda kindlaksmääratud kuupäeval.

d) Maksetõend

56. Standard

Kui imporditollimaksud ja impordimaksud on tasutud, väljastatakse maksjale maksude tasumist tõendav kviitung.

Märkus

Kviitungi võib ära tuua ka deklarandi eksemplaril kaubadeklaratsioonist.

e) Imporditollimaksude ja impordimaksude sissenõudmise aegumistähtaeg

57. Standard

Siseriiklike õigusaktidega nähakse ette ajavahemik, mille jooksul võib toll võtta õiguslikke meetmeid õigeaegselt tasumata jäetud imporditollimaksude ja impordimaksude sissenõudmiseks.

f) Viivis

58. Standard

Siseriiklike õigusaktidega nähakse ette õigeaegselt tasumata jäetud imporditollimaksude ja impordimaksude summade pealt makstava viivise määr ja viivise kohaldamise tingimused.

Kauba vabastamine

59. Standard

Vabasse käibesse lubatud kaup vabastatakse niipea, kui toll on selle läbi vaadanud või otsustanud seda mitte läbi vaadata, tingimusel, et õigusrikkumisi ei ole leitud ja kohaldatavad imporditollimaksud ja impordimaksud on tasutud või asjakohased meetmed on võetud nende sissenõudmise tagamiseks.

60. Soovituslik tava

Kui toll on veendunud, et deklarant täidab tagantjärele kõik kauba vabasse käibesse lubamisega seotud formaalsused, peaks toll kauba vabastama tingimusel, et deklarant esitab tollile heakskiidetava äridokumendi või muu ametliku dokumendi, kus on ära toodud asjaomase kaubasaadetise peamised andmed.

Märkused

1. Toll võib kauba vabastamise tingimuseks seada selle, et vajalikud täiendavad dokumendid on esitatud ja pädevad asutused on teostanud siseriiklike õigusaktidega ettenähtud kontrollid (veterinaar-, tervisekaitse-, taimekaitsekontroll, jne).

2. Deklarandilt võidakse nõuda tagatise esitamist tagamaks tema kohustuste täitmist tolli ees.

61. Soovituslik tava

Kui kaupa ei ole võimalik koheselt läbi vaadata, näiteks juhul, kui ekspertide kaasamine on vajalik või kui kaupa tuleb analüüsida spetsialiseeritud laboratooriumides ja läbivaatamine toimub proovide või üksikasjaliku tehnilise dokumentatsiooni alusel, ei peaks toll enne kauba vabastamist ootama, kuni läbivaatamine on lõpule viidud.

Märkus

Toll võib kauba vabastada tingimusel, et esitatakse tagatis tagamaks kõigi imporditollimaksude ja impordimaksude sissenõudmist, mis võivad tasumisele kuuluda.

62. Soovituslik tava

Kui kaubadeklaratsiooni või täiendavate dokumentide kontrollimise või kauba läbivaatamise käigus on avastatud õigusrikkumine, peaks toll kauba vabastama ilma rikkumise menetlemise lõppu ootamata juhul, kui deklarant esitab tagatise tagamaks kõigi lisandunud imporditollimaksude ja impordimaksude ja trahvide maksmist ning kaup ei kuulu konfiskeerimisele.

Kauba hävitamine või riigile loovutamine

63. Soovituslik tava

Juhul, kui kaubadeklaratsiooni kontrollimise või kauba läbivaatamise käigus ei ole avastatud õigusrikkumisi, ei tohiks deklarandilt või huvitatud isikult nõuda imporditollimaksude ja impordimaksude maksmist või peaks deklarandil või huvitatud isikul olema õigus saada imporditollimaksud või impordimaksud tagasi:

- kui deklarandi või huvitatud isiku nõudel loovutatakse kaup, mis on deklareeritud vabasse käibesse lubamiseks, kuid mida ei ole vabastatud, riigile või hävitatakse või muudetakse tollikontrolli all kaubanduslikult väärtusetuks vastavalt tolli otsusele. Selline üleandmine või hävitamine ei tohi tekitada riigile kulutusi,

- kui kaup, mis on deklareeritud vabasse käibesse lubamiseks, on õnnetusjuhtumi või vääramatu jõu tõttu hävinud või pöördumatult kahjustunud, tingimusel, et selline hävimine või kaotsiminek leiab aset enne kauba vabastamist ja on tolli rahuldaval moel nõuetekohaselt tõendatud.

Kui pärast hävimist alles jäänud jäätmed ja jäägid lubatakse vabasse ringlusse, kohaldatakse nende suhtes imporditollimakse ja impordimakse, mida kohaldataks sellises olukorras imporditud jäätmete ja jääkide suhtes.

Märkus

Kui on avastatud õigusrikkumine, võib toll kohaldada eespool nimetatud maksusoodustust tingimusel, et tasutakse siseriiklike õigusaktidega kehtestatud trahvid.

64. Soovituslik tava

Kui toll müüb kauba, mida ei ole ettenähtud aja jooksul deklareeritud või mida ei ole võimalik vabastada hoolimata sellest, et ei ole avastatud õigusrikkumisi, peaks pärast imporditollimaksude ja impordimaksude ja kõigi muude tasude ja kulude mahaarvamist alles jääv müügitulu minema võimaluse korral isiku(te)le, kellel on sellele õigus, või jääma kindlaksmääratud ajaks nende käsutusse.

Märkus

Seda korda võib eelkõige kohaldada juhul, kui kaubadeklaratsioon on heaks kiidetud, kuid deklarant on jätnud imporditollimaksud ja impordimaksud maksmata ja ei ole taotlenud kauba suunamist muule tolliprotseduurile.

Teave kauba vabasse käibesse lubamiseks vajaliku tollivormistuse kohta

65. Standard

Toll tagab, et kogu teave kauba vabasse käibesse lubamiseks vajaliku tollivormistuse kohta on kõigile huvilistele vabalt kättesaadav.

--------------------------------------------------

Lisa B.1 I liide

Vabasse käibesse lubamise kaubadeklaratsiooni

NÄIDISVORM

+++++ TIFF +++++

--------------------------------------------------

Lisa B.1 II liide

Märkused

1. Näidisvormi suurus on rahvusvaheline ISO-formaat A4 (210 × 297 mm, 8,27 × 11,69 tolli). Vormi ülemine veeris peaks olema 10 mm ja vasak veeris köitmiseks 20 mm. Reavahe aluseks peaks olema samm pikkusega 4,24 mm (1/6 tolli) ja tähemärkide vahe aluseks samm pikkusega 2,54 mm (1/10 tolli). Vorm peaks vastama Euroopa Majanduskomisjoni (EMK) näidisvormile, mis on toodud I liites. Väiksemad kõrvalekalded lahtrite täpsest suurusest, jne on lubatud, kui need on väljaandvas riigis mingil konkreetsel põhjusel vajalikud, nagu näiteks meetermõõdustikust erinev mõõdusüsteem, siseriiklike dokumendisüsteemide nõuded jne.

2. Riigid võivad võltsimise ärahoidmiseks kehtestada standardid, millega sätestavad paberi ruutmeetri kaalu, ja ette näha giljoššmustriga paberi kasutamise.

3. Ainult vormide suurus ja teksti paigutus on ühtlustatud; näidisvormis toodud väljenditega on tahetud edasi anda seda, millised andmed tuleks antud vormi lahtris esitada. Igal riigil on õigus oma vormis asendada näidisvormis toodud sõnastus sobivama sõnastusega tingimusel, et see ei mõjuta näidisvormi kohaselt esitatavate andmete sisu.

4. Samuti võivad riigid oma vormidest välja jätta näidisvormi kirjed, mida nad ei vaja. Sel moel vabanevat ruumi võib kasutada ametialase informatsiooni jaoks.

5. Igasugused lisaandmed, mille esitamist võimud nõuavad, kuid mida näidisvormis toodud ei ole, võib esitada vabaks kasutamiseks mõeldud lahtrites.

--------------------------------------------------

II LISA

LISA C.1

LISA LÕPLIKU EKSPORDI KOHTA

SISSEJUHATUS

Kauba lõplikul eksportimisel piirdutakse enamasti üsna lihtsate tolliformaalsustega. Kuigi tavaliselt tuleb esitada kaubadeklaratsioon, võib eksportija mõnedel juhtudel esitada tollile ainult äridokumendi, mis sisaldab vajalikke andmeid eksporditava kauba kohta. Teatud tingimustel on eksportijal lubatud esitada üks kaubadeklaratsioon või koonddeklaratsioon, mis hõlmab kõiki isiku poolt teatud ajavahemikus eksporditud kaupu.

Lisaks asjaomaste eksporditollimaksude ja ekspordimaksude sissenõudmisele on tollikontrolli eesmärkideks eelkõige siseriiklikes õigusaktides sätestatud ekspordikeeldude ja -piirangute rakendamise tagamine ja nende andmete õigsuse kontrollimine, mille põhjal määratakse siseriiklike tollimaksude ja maksude summad, mis kuuluvad tagastamisele või mille maksmise suhtes kohaldatakse maksuvabastust. Lisaks sellele vastutab toll tavaliselt väliskaubandusstatistika koostamiseks vajaliku teabe kogumise eest.

Lisaks tollile võivad ka muud pädevad asutused eksporditava kauba suhtes teatud kontrolle teostada, näiteks veterinaar-, taimekaitse- ja muid tervisekaitsekontrolle.

Käesolevas lisas käsitletakse kauba lõpliku ekspordiga seonduvaid formaalsuseid ja meetmeid (tolliformaalsused) sõltumata sellest, mis transpordiliiki kasutatakse.

Vastavalt "lõpliku ekspordi" definitsioonile ei kohaldata käesolevat lisa tagasimaksesüsteemi alusel eksporditava kauba, töötlemise tolliprotseduurile suunatud eksporditava kauba ega imporditollimaksude ja impordimaksude tagastamisega eksporditava kauba suhtes. Seda ei kohaldata ka posti teel saadetava ja reisija pagasis sisalduva kauba suhtes.

Mõisted

Käesolevas lisas kasutatakse järgmisi mõisteid:

a) lõplik eksport — vabas ringluses oleva kauba suhtes rakendatav tolliprotseduur, mille alusel kaup lahkub tolliterritooriumilt ja peab alaliselt jääma väljapoole tolliterritooriumi, välja arvatud tagasimaksesüsteemi alusel eksporditav kaup, töötlemise tolliprotseduurile suunatud eksporditav kaup ja imporditollimaksude ja impordimaksude tagastamisega eksporditav kaup;

b) vabasse ringlusse lubatud kaup — kaup, mida võib realiseerida ilma tollipiiranguteta;

c) tolliterritoorium — territoorium, kus riigi tollieeskirjad kehtivad täies ulatuses;

d) eksporditollimaksud ja impordimaksud — tollimaksud ja kõik muud maksud ja tasud, mis tuleb tasuda kaupade ekspordil või seoses ekspordiga, välja arvatud tasud summas, mis vastab osutatud teenuste ligilähedasele maksumusele;

e) kaubadeklaratsioon — tolli poolt selleks ettenähtud vormis esitatav teatis, milles huvitatud isikud märgivad ära kauba suhtes rakendatava tolliprotseduuri ja esitavad andmed, mida toll selle tolliprotseduuri rakendamiseks vajab;

f) kauba läbivaatamine — tolli teostatav füüsiline kontroll veendumaks, et kauba laad, päritolu, seisukord, kogus ja väärtus vastavad kaubadeklaratsioonis toodud andmetele;

g) isik — nii füüsiline kui ka juriidiline isik, kui kontekst ei eelda teisiti.

Põhimõtted

1. Standard

Lõplikku eksporti reguleerivad käesoleva lisa sätted.

2. Standard

Siseriiklike õigusaktidega nähakse ette tingimused ja formaalsused, mis lõpliku ekspordi puhul täita tuleb.

Märkused

1. Siseriiklike õigusaktidega võib ette näha ka keelde ja piiranguid teatud kaubakategooriate eksportimisel.

2. Lõpliku ekspordi puhul tuleb eelkõige esitada kauba kohta käiv dokument ja tasuda kõik kohaldatavad eksporditollimaksud ja ekspordimaksud.

Pädevad tolliasutused

3. Standard

Toll määrab tolliasutused, kus võib läbi viia kauba lõplikuks eksportimiseks vajalikku tollivormistust. Selliste tolliasutuste pädevuse ja tööaja määramisel võetakse muu hulgas arvesse kaubanduse, tööstuse ja transpordi erinõudeid.

Märkused

1. Teatud tolliasutuste pädevus võib piirduda ekspordiga teatud transpordiliike kasutades või teatud kaubakategooriatega või teatud piirkondadest (nt piirivööndist või tööstustsoonist) saadetavate kaupadega.

2. Toll võib nõuda, et teatud kaubakategooriate (nt teemandid, antiikesemed, kunstiesemed) lõplikul eksportimisel rakendataks kontrollimise erimeetmeid või muude pädevate asutuste teostavaid kontrolle selleks ette nähtud tolliasutustes.

4. Standard

Toll võib lubada lõplikult eksporditava kauba deklareerimist sisemaa tolliasutustes.

Märkused

1. Kui asjaolud seda õigustavad, võib toll avada tollipunkti äriühingu territooriumil.

2. Kui kauba läbivaatamine on vajalik, viiakse see tavaliselt läbi selles sisemaa tolliasutuses, kus kaup lõplikuks ekspordiks deklareeriti.

3. Toll võib nõuda, et kaup, mis deklareeriti sisemaa tolliasutuses lõplikuks ekspordiks, veetaks väljumistolliasutusse tollitransiidina.

5. Standard

Kui vastavad tolliasutused asuvad ühisel riigipiiril, peaksid asjaomaste riikide tollid antud tolliasutuste tööajad ja pädevused omavahel kooskõlastama.

Kauba tollivormistus väljaspool tolliasutuse tööaega

6. Standard

Deklarandi nõudel ja tolli poolt aktsepteeritaval mõjuval põhjusel peaks toll, kui haldusorganisatsioon seda võimaldab, lubama lõplikult eksporditava kauba tollivormistuse läbiviimist väljaspool tolliasutuse tööaega; sellise tollivormistusega kaasnevad kulud võib sisse nõuda deklarandilt.

Deklarant

7. Standard

Siseriiklike õigusaktidega nähakse ette tingimused, mille korral isikul on õigus tegutseda deklarandina, ning deklarandi vastutuse ulatus ja õigused.

Lõpliku ekspordi korral esitatavad dokumendid

a) Kaubadeklaratsiooni vorm ja sisu

8. Standard

Lõpliku ekspordi kaubadeklaratsiooni vormid peavad vastama tolli kehtestatud ametlikule näidisvormile.

Toll nõuab ainult selliste andmete esitamist, mis on vajalikud kohaldatavate eksporditollimaksude ja ekspordimaksude määramiseks ja sissenõudmiseks, siseriiklike tollimaksude ja muude maksude tagastamiseks või maksuvabastuse kohaldamiseks nende suhtes, statistika koostamiseks ja muude õigusnormide kohaldamiseks, mille rakendamise eest vastutab toll.

Märkus

Toll nõuab üldjuhul järgmiste andmete esitamist:

a) isikute andmed:

- deklarandi nimi ja aadress,

- eksportija nimi ja aadress,

- kaubasaaja nimi ja aadress;

b) andmed transpordi kohta:

- transpordiliik,

- veovahendi tunnusandmed;

c) andmed kauba kohta:

- sihtriik,

- pakendite kirjeldus (tähised ja numbrid, arv ja liik),

- kauba kirjeldus,

- brutokaal,

- netokaal või muu kogus,

- väärtus;

d) andmed eksporditollimaksude ja ekspordimaksude määramiseks:

- tariifirubriik,

- eksporditollimaksude ja ekspordimaksude määrad,

- eksporditollimaksude ja ekspordimaksude summa;

e) muud andmed:

- iga kaubakirjelduse kohta käiv statistiline kaubanimetuse number,

- viited esitatud dokumentidele (näiteks ekspordilitsents, terviseohutuse või muu sertifikaat);

f) koht, kuupäev ja deklareerija allkiri.

9. Soovituslik tava

Lõpliku ekspordi kaubadeklaratsioonide olemasolevate vormide muutmisel ja uute vormide koostamisel peaks toll nii palju kui võimalik kasutama käesoleva lisa I liites esitatud näidisvormi kooskõlas II liites toodud märkustega.

b) Äridokumendi esitamine ametliku vormi asemel

10. Soovituslik tava

Toll peaks võimaluse korral lubama, et kauba deklareerimisel esitatakse ametliku vormi asemel äridokument (näiteks arve), mis sisaldab vajalikke andmeid eksporditava kauba kohta.

Märkused

1. Toll lubab äridokumendi esitamist tavaliselt juhul, kui eksporditava kauba pealt ei tule maksta eksporditollimaksu ega ekspordimaksu, selle suhtes ei kohaldata siseriiklikest tollimaksudest ja maksudest vabastamist või nende tagasimaksmist ja kaubadeklaratsiooni ei kasutata statistika koostamisel.

2. Euroopa Majanduskomisjon (EMK) on heakskiitnud rahvusvahelises kaubanduses kasutatava ühtse arve näidisvormi. See näidisvorm on ära toodud III liites.

3. Toll võib heaks kiita automaatsete andmetöötlusvahendite abil esitatud äridokumente.

11. Soovituslik tava

Toll peaks kokkuleppel muude väliskaubandusküsimustes pädevate asutustega tagama, et kõik lõpliku ekspordiga seoses nõutavad dokumendid kuuluksid ühtsesse väliskaubanduse dokumentide seeriasse.

Märkus

Euroopa Majanduskomisjoni näidisvormile vastavat (või sellega ühilduvat) ühtset väliskaubanduse dokumentide seeriat kasutades on neis dokumentides esinevat ühte ja sama teavet võimalik valmistrükitud või tühje vorme kasutades ühekorraga esitada.

c) Eksemplaride arv

12. Soovituslik tava

Toll peaks deklarandi poolt esitatava kaubadeklaratsiooni või äridokumendi eksemplaride arvu vähendama nii palju kui võimalik.

d) Täiendavad dokumendid, mis esitatakse koos kaubadeklaratsiooni või äridokumendiga

13. Standard

Toll võib koos deklarandi poolt esitatava kaubadeklaratsiooni või äridokumendiga nõuda ainult selliste dokumentide esitamist, mida toll peab vajalikuks toimingu kontrollimiseks ja kõigi asjaomaste piirangute või muude õigusaktide kohaldamise nõuete täitmise tagamiseks.

Märkus

Toll võib vajadusel nõuda ekspordilitsentsi ja taimekaitse või muu terviseohutuse sertifikaadi esitamist.

e) Kaubadeklaratsioonide või äridokumentide perioodiline esitamine

14. Standard

Kui isik ekspordib kaupa tihti, lubab toll sellel isikul tolli poolt kehtestatud tingimustel esitada ühe kõiki vajalikke andmeid sisaldava kaubadeklaratsiooni või koonddeklaratsiooni, mis hõlmab kõiki isiku poolt teatud ajavahemikus eksporditud kaupu.

Märkused

1. Toll võib selle soodustuse kohaldamisele seda tingimused, et eksportija peab kauba kohta nõuetekohast arvestust ja et on võimalik rakendada vajalikke kontrollimeetmeid.

2. Toll võib nõuda, et deklarant esitaks iga ekspordi korral veodokumendi või mõne muu täiendava dokumendi koopia.

3. Toll võib heaks kiita automaatsete andmetöötlusvahendite abil esitatud koonddeklaratsioone.

Kauba läbivaatamine

a) Läbivaatamise ulatus

15. Standard

Toll teostab kauba läbivaatamise ainult juhtudel, kus peab seda hädavajalikuks tagamaks nende õigusnormide täitmist, mille rakendamise eest toll vastutab.

Märkus

Kui toll teostab kauba läbivaatamise, piirdub see üldiselt pakendite ülelugemise ja kauba kirjelduse ja eksporditava kauba koguste kontrollimisega.

b) Kauba läbivaatamine väljaspool tolliasutust

16. Standard

Kui toll teostab kauba läbivaatamise, peaks toll deklarandi nõudel ja tolli poolt aktsepteeritaval mõjuval põhjusel võimaluse korral lubama kauba läbivaatamist väljaspool tolliasutust; sellise läbivaatamisega kaasnevad kulud võib sisse nõuda deklarandilt.

Märkus

Kauba läbivaatamine võib toimuda asjaomase isiku valdustes kauba konteinerisse või veovahendile laadimise ajal.

c) Proovide võtmine tolli poolt

17. Standard

Kui siseriiklike õigusaktide sätete rakendamise tagamiseks tuleb võtta proove, peavad need olema nii väikesed kui võimalik.

Eksporditollimaksude ja ekspordimaksude määramine ja maksmine

18. Standard

Siseriiklike õigusaktidega nähakse ette lõpliku ekspordi puhul kohaldatavate eksporditollimaksude ja ekspordimaksude määramise ja maksmise eeskirjad, sellega seoses täidetavad formaalsused ja kohaldatavad soodustused.

Kauba eksport

a) Luba ekspordiks

19. Standard

Kauba eksportimine on lubatud niipea, kui toll ja muud pädevad asutused on teostanud kõik vajalikud kontrollid, tingimusel, et:

- õigusrikkumisi ei ole leitud,

- ekspordilitsents ja muud nõutud dokumendid on esitatud ja

- eksporditollimaksud ja ekspordimaksud on tasutud või on võetud asjakohased meetmed nende sissenõudmise tagamiseks.

Märkused

1. Kaup, mida ei ekspordita koheselt pärast seda, kui luba ekspordiks on antud, võib jääda tollikontrolli alla, kuni see tegelikult eksporditakse.

2. Riigid võivad ette näha tollitrassid, näiteks maanteed, raudteed, veeteed ja muud marsruudid (torujuhtmed, jne), mida kauba eksportimiseks kasutada tuleb.

20. Soovituslik tava

Kauba eksport ei tohiks viibida põhjusel, et kaubadeklaratsioon on mittetäielik või dokumentides on leitud väheolulisi kõrvalekaldeid, juhul, kui need ei puuduta riigi maksudega seonduvaid huve, vajalikke kontrolle ega kehtivaid ekspordikeelde või -piiranguid.

b) Sihtkohta saabumise tõendamine

21. Standard

Reeglina ei nõua toll kauba välisriiki saabumise tõendamist.

Märkused

1. Üldiselt nõutakse välisriiki saabumise tõendamist ainult sellise kauba puhul, mille eksporti ei ole muul viisil võimalik tõendada ja mille suhtes kohaldatakse siseriiklikest tollimaksudest ja muudest maksudest vabastamist või nende tagasimaksmist arvestatavas summas ning millega seoses on karta kuritarvitusi, või teatud kaupade puhul, mille suhtes rakendatakse kontrollimise erimeetmeid (näiteks relvad ja laskemoon).

2. Kui kauba välisriiki saabumist tuleb tõendada, võib asjakohase tõendina esitada kaubasaaja väljastatud teatise, mille on tõestanud sihtriigi toll.

c) Vabastus siseriiklikest tollimaksudest ja muudest maksudest või nende tagasimaksmine

22. Standard

Siseriiklike õigusaktidega nähakse ette siseriiklikest tollimaksudest ja muudest maksudest vabastamise või nende tagasimaksmise eeskirjad ja sellega seoses täidetavad formaalsused.

23. Soovituslik tava

Kauba suhtes, mille lõpliku ekspordi puhul kohaldatakse siseriiklikest tollimaksudest ja muudest maksudest vabastamist või nende tagasimaksmist, tuleks nimetatud maksuvabastus või tagasimakse teostada niipea kui võimalik pärast kauba eksportimist.

Teave lõpliku ekspordi kohta

24. Standard

Tolliasutused tagavad, et kogu lõplikku eksporti käsitlev teave on kõigile huvilistele vabalt kättesaadav.

--------------------------------------------------

Lisa C.1 I liide

Lõpliku ekspordi kaubadeklaratsiooni

NÄIDISVORM

+++++ TIFF +++++

--------------------------------------------------

Lisa C.1 II liide

Märkused

1. Näidisvormi suurus on rahvusvaheline ISO-formaat A4 (210 × 297 mm, 8,27 × 11,69 tolli). Vormi ülemine veeris peaks olema 10 mm ja vasak veeris köitmiseks 20 mm. Reavahe aluseks peaks olema samm pikkusega 4,24 mm (1/6 tolli) ja tähemärkide vahe aluseks samm pikkusega 2,54 mm (1/10 tolli). Vorm peaks vastama Euroopa Majanduskomisjoni (EMK) näidisvormile, mis on toodud I liites. Väiksemad kõrvalekalded lahtrite täpsest suurusest, jne on lubatud, kui need on väljaandvas riigis mingil konkreetsel põhjusel vajalikud, nagu näiteks meetermõõdustikust erinev mõõdusüsteem, siseriiklike dokumendisüsteemide nõuded jne.

2. Riigid võivad võltsimise ärahoidmiseks kehtestada standardid, millega sätestavad paberi ruutmeetri kaalu, ja ette näha giljoššmustriga paberi kasutamise.

3. Ainult vormide suurus ja teksti paigutus on ühtlustatud; näidisvormis toodud väljenditega on tahetud edasi anda seda, millised andmed tuleks antud vormi lahtris esitada. Igal riigil on õigus oma vormis asendada näidisvormis toodud sõnastus sobivama sõnastusega tingimusel, et see ei mõjuta näidisvormi kohaselt esitatavate andmete sisu.

4. Samuti võivad riigid oma vormidest välja jätta näidisvormi kirjed, mida nad ei vaja. Sel moel vabanevat ruumi võib kasutada ametialase informatsiooni jaoks.

5. Igasugused lisaandmed, mille esitamist võimud nõuavad, kuid mida näidisvormis toodud ei ole, võib esitada vabaks kasutamiseks mõeldud lahtrites.

--------------------------------------------------

Lisa C.1 III liide

Arve

NÄIDISVORM

+++++ TIFF +++++

--------------------------------------------------

III LISA

LISA F.6

LISA IMPORDITOLLIMAKSUDE JA IMPORDIMAKSUDE TAGASIMAKSMISE KOHTA

Sissejuhatus

Kauba vabasse käibesse lubamiseks vajaliku tollivormistuse käigus või pärast kauba vabastamist võib juhtuda, et importija või toll avastab, et tolli, deklarandi või mõne muu asjaomase isiku (nt kaubasaatja või vedaja) vea tõttu arvutati tollimaksud valesti ning seetõttu maksustati kaup imporditollimaksude ja impordimaksudega suuremas summas kui summa, mis tegelikult maksta tulnuks. Võib juhtuda ka, et kaup enne vabasse käibesse lubamist kahjustub, hävib või kaob pöördumatult õnnetusjuhtumi või vääramatu jõu tõttu; selgi juhul võidakse juba tasutud imporditollimaksud ja impordimaksud õigluse huvides täielikult või osaliselt tagasi maksta.

Asjaomasel isikul peaks pärast faktide kindlakstegemist olema võimalik saavutada rohkem tasutud imporditollimaksude ja impordimaksude tagastamine või, kui maks ei ole veel tasutud, imporditollimaksude ja impordimaksude vähendamine, kui maksu kohaldati suuremas summas kui summa, mis tegelikult maksta tulnuks.

Tagasimakse tuleks teostada asjatu viivituseta ja võimalikult väheste formaalsustega, eriti juhul, kui enammakse toimus tolli poolt tehtud vigade tõttu või importijast või muust asjaomasest isikust mitteolenevatel põhjustel. Mõningatel juhtudel aga võib osutuda vajalikuks kehtestada tagasimaksete suhtes teatud tingimused või erilised kaitsemeetmed vältimaks pettusi või kuritarvitusi.

Käesoleva lisa sätteid ei kohaldata tagasimaksesüsteemi alusel tehtavate tagasimaksete suhtes ega imporditollimaksude ja impordimaksude maksmise tagamiseks esitatud tagatiste tagastamise suhtes.

Mõisted

Käesolevas lisas kasutatakse järgmisi mõisteid:

a) imporditollimaksude ja impordimaksude tagasimaksmine — vabasse käibesse lubamiseks deklareeritud kauba pealt makstud imporditollimaksude ja impordimaksude täielik või osaline tagastamine ja selliste veel tasumata tollimaksude ja muude maksude täielik või osaline vähendamine;

b) imporditollimaksud ja impordimaksud — tollimaksud ja kõik muud maksud ja tasud, mis tuleb tasuda kaupade impordil või seoses impordiga, välja arvatud tasud summas, mis vastab osutatud teenuste ligilähedasele maksumusele;

c) vabastamine — meetmed, millega toll annab loa tollivormistuse läbinud kauba suunamiseks asjaomaste isikute käsutusse;

d) isik — nii füüsiline kui ka juriidiline isik, kui kontekst ei eelda teisiti.

Põhimõte

1. Standard

Imporditollimaksude ja impordimaksude tagasimaksmist reguleerivad käesoleva lisa sätted.

Kohaldamisala

2. Standard

Siseriiklike õigusaktidega nähakse ette juhud ja tingimused, mille puhul toimub imporditollimaksude ja impordimaksude tagasimaksmine juhul, kui imporditollimakse ja impordimakse on tasutud summas või määratud tasumisele kuuluvaks summas, mis ületab seaduse alusel tasumisele kuuluva summa.

Märkus

Tagasimaksmist ei kohaldata imporditollimaksude ja impordimaksude suhtes, mis on tagasi makstud või makstakse tagasi muude sätete alusel.

Juhud, mil tuleks kohaldada imporditollimaksude ja impordimaksude tagasimaksmist

Vead maksu määramisel

3. Standard

Imporditollimaksude ja impordimaksude tagasimaksmist kohaldatakse juhul, kui tehakse kindlaks, et maksu on enammakstud vigade tõttu maksu määramisel.

Kaup, mille väärtus on deklareeritust väiksem

4. Standard

Imporditollimaksude ja impordimaksude tagasimaksmist kohaldatakse juhul, kui leitakse, et imporditollimaksud ja impordimaksud on määratud kauba tolliväärtusest kõrgema väärtuse põhjal tingimusel, et nimetatud asjaolud on tolliasutusi rahuldaval moel tõendatud.

Ebaõige tariifiliigitus

5. Standard

Imporditollimaksude ja impordimaksude tagasimaksmist kohaldatakse juhul, kui enammakse leidis aset deklareeritud kauba ebaõige tariifiliigituse tõttu tingimusel, et nimetatud asjaolud on tolliasutusi rahuldaval moel tõendatud.

Kahjustunud, hävinud või kaotsiläinud kaup

6. Standard

Imporditollimaksude ja impordimaksude tagasimaksmist kohaldatakse enne vabasse käibesse lubamist õnnetusjuhtumi või vääramatu jõu tõttu kahjustunud, hävinud või pöördumatult kadunud kauba suhtes tingimusel, et nimetatud asjaolud on tolliasutustele rahuldaval moel tõendatud.

7. Standard

Kui kaup, mille suhtes on erilise kasutuse tõttu kohaldatud täielikku või osalist imporditollimaksu- ja impordimaksuvabastust, pärast vabasse käibesse lubamist õnnetusjuhtumi või vääramatu jõu tõttu kahjustub, hävib või pöördumatult kaob, vähendatakse seda imporditollimaksude ja impordimaksude summat, millest maksuvabastust kohaldati, tingimusel, et selline kahjustumine, hävimine või kaotsiminek on tolliasutusi rahuldaval moel tõendatud.

Märkus

Standardites 6 ja 7 käsitletud kauba jääkide suhtes võib rakendada järgmisi meetmeid:

a) kauba jäägid lubatakse vabasse käibesse hetkeseisukorras, nagu oleksid need imporditud sellises seisukorras; või

b) kauba jäägid reeksporditakse; või

c) kauba jäägid loovutatakse tasuta riigile; või

d) kauba jäägid muudetakse tolli järelevalve all kaubanduslikult väärtusetuks ilma riigile kulutusi tekitamata;

vastavalt tolli otsusele.

Kaup, mis ei vasta kokkulepitud spetsifikatsioonile

8. Standard

Imporditollimaksude ja impordimaksude tagasimaksmist kohaldatakse imporditud kauba suhtes, mis leiti impordi ajal puudusega olevat või muul moel kokkulepitud spetsifikatsiooniga mittevastavuses olevat, mida ei ole impordiriigis ümber töötatud, remonditud ega kasutatud ja mis reeksporditakse mõistliku aja jooksul kas välisriigi tarnijale või tarnija poolt määratud muule isikule. Kauba kasutamine ei takista maksude tagasimaksmist juhul, kui kasutus oli vajalik kauba puuduse või muude faktide avastamiseks, mille tulemusena kaup reeksporditi. Kauba reeksportimise asemel võib selle vastavalt tolli otsusele riigile loovutada või hävitada või tolli järelevalve all kaubanduslikult väärtusetuks muuta. Selline loovutamine või hävitamine ei tohi tekitada riigile kulutusi.

Märkus

Imporditollimaksude ja impordimaksude tagasimaksmist käesoleva standardi esimeses lauses nimetatud kauba pealt võib käsitleda ka vastavalt standardite 4 ja 5 sätetele, kui asjaomast kaupa ei reekspordita.

Puudujäägid

9. Standard

Imporditollimaksude ja impordimaksude tagasimaksmist kohaldatakse kauba suhtes, mis deklareeritakse osana kaubasaadetisest, kui tolliasutusi rahuldaval moel on tõendatud, et seda kaupa tegelikult tolliterritooriumile ei imporditud.

Muule tolliprotseduurile suunatud kaup

10. Soovituslik tava

Kui toll annab loa algselt vabasse käibesse lubamiseks deklareeritud kauba suunamiseks muule tolliprotseduurile, tuleks seetõttu enammakstud imporditollimaksud ja impordimaksud tagasi maksta.

Tagasimaksekord

11. Standard

Imporditollimaksude ja impordimaksude tagasimaksmise taotlemise kord peab olema võimalikult lihtne.

Märkus

Tagasimaksemenetluse võib algatada kas asjaomase isiku nõudel või tolli algatusel.

12. Standard

Otsused tagasimaksmise nõuete suhtes tehakse ja asjaomaseid isikuid teavitatakse neist kirjalikult asjatu viivituseta ning enammakstud summad makstakse tagasi niipea kui võimalik pärast nõuete kontrollimist.

13. Standard

Kui toll teeb kindlaks, et enammakse leidis aset imporditollimaksude ja impordimaksude määramisel tolli tehtud vea tõttu, teostatakse tagasimakse eeliskorras.

Tähtaeg

14. Soovituslik tava

Kui on ette nähtud tähtajad, mille möödudes ei ole enam võimalik esitada nõuet imporditollimaksude ja impordimaksude tagasimaksmiseks, peaksid need tähtajad olema piisavalt pikad arvestades erinevaid asjaolusid, mille korral võidakse imporditollimaksude ja impordimaksude tagasimaksmist kohaldada.

Teave tagasimaksmise kohta

15. Standard

Tolliasutused tagavad, et kogu imporditollimaksude ja impordimaksude tagasimaksmist puudutavaid sätteid käsitlev teave on kõigile huvilistele vabalt kättesaadav.

--------------------------------------------------